ΑΠΟΦΑΣΗ ΤΟΥ ΣΥΜΒΟΥΛΙΟΥ της 20ής Δεκεμβρίου 1993 για την κοινή δράση, που αποφασίστηκε από το Συμβούλιο βάσει του άρθρου Ι.3 της συνθήκης για την Ευρωπαϊκή Ένωση, σχετικά με την ενακτήρια διάσκεψη του συμφώνου σταθερότητας (93/728/ΚΕΠΠΑ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την Ευρωπαϊκή Ένωση, και ιδίως τα άρθρα Ι.3 και Ι.11, τα συμπεράσματα του Ευρωπαϊκού Συμβουλίου της 21ης και 22ας Ιουνίου 1993 για ένα σύμφωνο σταθερότητας στην Ευρώπη και τους γενικούς προσανατολισμούς του Ευρωπαϊκού Συμβουλίου της 29ης Οκτωβρίου 1993 σύμφωνα με τους οποίους ένα σύμφωνο σταθερότητας που θα ρυθμίζει το πρόβλημα των μειονοτήτων και θα ενισχύει το απαραβίαστο των συνόρων θα αποτελεί πρωταρχικό στοιχείο κοινής δράσης για την προώθηση της σταθερότητας, την ενίσχυση των δημοκρατικών διαδικασιών και την ανάπτυξη της περιφερειακής συνεργασίας στην Κεντρική και Ανατολική Ευρώπη, τα συμπεράσματα του Ευρωπαϊκού Συμβουλίου της 10ης και 11ης Δεκεμβρίου με τα οποία καλείται το Συμβούλιο να μετατρέψει την πρωτοβουλία για ένα σύμφωνο σταθερότητας στην Ευρώπη σε κοινή δράση σύμφωνα με τη συνθήκη για την Ευρωπαϊκή Ένωση, ΑΠΟΦΑΣΙΖΕΙ: Άρθρο 1 Η Ευρωπαϊκή Ένωση θα συγκαλέσει εναρκτήρια διάσκεψη για τη σύναψη συμφώνου σταθερότητας στην Ευρώπη, η οποία θα πραγματοποιηθεί στο Παρίσι κατά το μήνα Απρίλιο 1994 και στην οποία θα κληθούν να συμμετάσχουν οι κυρίως ενδιαφερόμενες γι' αυτή την πρωτοβουλία χώρες, οι χώρες που γειτνιάζουν άμεσα με τις κυρίως ενδιαφερόμενες χώρες, τα κράτη που ενδέχεται να συμβάλουν ιδιαίτερα στην εξέλιξη της πρωτοβουλίας, οι χώρες που ενδιαφέρονται για τη σταθερότητα της Ευρώπης λόγω των αμυντικών τους υποχρεώσεων και οι χώρες που έχουν συνάψει συμφωνίες σύνδεσης με την Ένωση (Αλβανία, Αυστρία, Λευκορωσία, Βουλγαρία, Καναδάς, Κύπρος, Εσθονία, Ηνωμένες Πολιτείες, Φινλανδία, Ουγγαρία, Ισλανδία, Λεττονία, Λιθουανία, Μάλτα, Μολδαβία, Νορβηγία, Πολωνία, Τσεχική Δημοκρατία, Ρουμανία, Ρωσία, Αγία Έδρα, Σλοβακία, Σλοβενία, Σουηδία, Ελβετία, Τουρκία και Ουκρανία) καθώς και οι αντιπρόσωποι των διεθνών οργανισμών που ενδιαφέρονται για την πρωτοβουλία (ΔΑΣΕ, Συμβούλιο της Ευρώπης, ΔΕΕ, ΝΑΤΟ και Ηνωμένα Έθνη). Αυτές οι χώρες και οργανισμοί πρέπει να είναι διαθέσιμοι να συμφωνήσουν με την έννοια και τις διατυπώσεις της διάσκεψης, οι οποίες θα αποφασιστούν από την Ένωση μετά την ολοκλήρωση των τυπικών διαβουλεύσεων που θα πραγματοποιήσει. Τα άλλα συμμετέχοντα κράτη στη ΔΑΣΕ που θα δεχθούν αυτή την έννοια και τις διατυπώσεις θα κληθούν επίσης να συμμετάσχουν ως παρατηρητές. Άρθρο 2 Η εναρκτήρια διάσκεψη θα εφαρμόσει προληπτική διπλωματία, ούτως ώστες να δημιουργηθούν σχέσεις καλής γειτονίας και να ενθαρρυνθούν οι χώρες να παγιώσουν τα σύνορά τους και να ρυθμίσουν τα υφιστάμενα προβλήματα εθνικών μειονοτήτων, κυρίως με τη σύναψη κατάλληλων συμφωνιών. Αυτές οι συμφωνίες και οι συμπληρωματικοί διακανονισμοί που θα τις συνοδεύουν, πρέπει να αποτελέσουν τη βάση ενός συμφώνου σταθερότητας που θα διαβιβαστεί στη ΔΑΣΕ η οποία θα είναι και ο θεματοφύλακάς του. Άρθρο 3 Της ενακτήριας διάσκεψης θα προηγηθεί στάδιο τυπικών διαβουλεύσεων μεταξύ της Ένωσης και όλων των χωρών και οργανισμών που ενδιαφέρονται για το σχέδιο, προκειμένου να εξασφαλιστεί η προετοιμασία της. Άρθρο 4 Οι διατυπώσεις που θα πρέπει να επικρατήσουν κατά τη διεξαγωγή αυτής της διάσκεψης, η διαδικασία διαπραγματεύσεων που θα επακολουθήσει και το συμβούλιο σταθερότητας που πρόκειται να συναφθεί καθορίζονται στις εκθέσεις για το σύμφωνο σταθερότητας, τις οποίες ενέκρινε το Ευρωπαϊκό Συμβούλιο στις 10 και 11 Δεκεμβρίου 1993. Άρθρο 5 Η εναρκτήρια διάσκεψη θα διοργανωθεί από τη φιλοξενούσα χώρα σε στενή συνεργασία με την Προεδρία. Η παρούσα απόφαση ουδεμία λειτουργική δαπάνη συνεπάγεται. Άρθρο 6 Η παρούσα απόφαση αρχίζει να ισχύει από σήμερα. Καλύπτει την πρώτη φάση της κοινής δράσης η οποία θα ολοκληρωθεί μετά την πραγματοποίηση της εναρκτήριας διάσκεψης. Το Συμβούλιο θα θεσπίσει σε εύθετο χρόνο τις απαραίτητες διατάξεις για τη συνέχιση της κοινής δράσης. Άρθρο 7 Η παρούσα απόφαση θα δημοσιευθεί στην Επίσημη Εφημερίδα. Βρυξέλλες, 20 Δεκεμβρίου 1993.

[Source: multi_eurlex | Tokens: 3747]